section_heading: Povijest
paragraph_text: Tijekom Domovinskog rata Nova Mokošica je bila u potpunosti okupirana. Prije okupacije na naselje je ispaljeno mnoštvo topničkih projektila, a posebno težak dan je bio 7. listopada 1991. godine kad je od jedne minobacačke granate 120 mm, neposredno ispred skloništa, poginulo devetero mladih ljudi, što je bila najveća pojedinačna tragedija tijekom Domovinskog rata u ovom kraju. Da tragedija bude veća, pogibija mladih ljudi se dogodila na pragu atomskog skloništa. Od 20. do 22. studenoga 1991. za vrijeme pregovora i lažnog primirja Jugoslavenska narodna armija je uspostavila nadzor nad mjestom. Tijekom okupacije manji je dio stanovništva (oko 1500 osoba od čega polovina Hrvata) ostao u naselju u koje je ušla JNA, pripadnici teritorijalne obrane Crne Gore i pripadnici raznih četničkih dragovoljačkih postrojbi. U naselju je ustrojeno zapovjedništvo okupatorske vojske koje je smješteno u prostorijama osnovne škole Mokošica. Zahvaljujući toj činjenici Nova Mokošica je pošteđena veće pljačke, paleži i razaranja, ali je naselje svejedno pretrpjelo štetu. Mnogi napušteni stanovi i ondašnje društvene organizacije su opljačkani. Pojedini istaknuti Hrvati odvođeni su u tzv. Komandu mesta na "informativne razgovore". Na pročeljima zgrada i danas su vidljivi tragovi krhotina granata. Stožer civilne zaštite djelovao je i tijekom okupacije mjesta, što je jedinstven slučaj u Republici Hrvatskoj. Nakon što je u akciji Hrvatske vojske oslobođeno Slano, 26. svibnja 1992. JNA je prisiljena na povlačenje iz Mokošice i okolnih naselja, a u oslobođenu Mokošicu barkama iz Sustjepana ulaze prvi pripadnici Hrvatske vojske.<ref>HKM, Oslobođena Mokošica, objavljeno i pristupljeno 26. svibnja 2021.<ref>Dubrovački vjesnik, Imali smo srce i inat, objavljeno 24. listopada 2011., pristupljeno 27. svibnja 2015.